ड्रग ढूंढने में एक्सपर्ट लैब्राडोर डॉग ने दोबारा जॉइन की ड्यूटी, चंडीगढ़ तक चला इलाज
Punjab Police Labrador Retriever Dog Cancer   फरीदकोट जिले के कैनाइन दस्ते में शामिल सिमी नाम का लैब्राडोर कुत्ता कैंसर जैसी घातक बीमारी से लंबे अर्से से पीड़ित था
पंजाब पुलिस के फीमेल डॉग ने कैंसर को मात देकर दोबारा ड्यूटी जॉइन कर ली है। फरीदकोट जिले के कैनाइन दस्ते में शामिल फीमेल लैब्राडोर सिम्मी ​​​​​​को ​कैंसर था लेकिन अब वह बिल्कुल ठीक है और ड्यूटी पर आ गई है। सिम्मी कई वर्षों से पंजाब पुलिस में सेवाएं दे रही है। VVIP मूवमेंट, सुरक्षा अलर्ट और सर्च ऑपरेशन के दौरान वह फरीदकोट ही नहीं, बल्कि आसपास के जिलों में भी जा चुकी है।
सिम्मी के लौटने से पूरी टीम खुश
फरीदकोट के SSP हरजीत सिंह ने बताया कि स्वभाव से सिम्मी फ्रेंडली है, उतनी ही अपने कामों के प्रति गंभीर है। सिम्मी ने कड़ी ट्रेनिंग ली है। इसी का परिणाम है कि वह ड्रग और संदिग्ध चीजों को खोज निकालने में माहिर है। उसके खान-पान का पूरा प्रबंध पुलिस विभाग करता है। उसकी कैंसर की बीमारी का इलाज फरीदकोट से चंडीगढ़ तक करवाया गया। नतीजा- वह कैंसर को मात देकर ड्यूटी पर लौट आई है, जिससे पूरी टीम खुश है।
SSP के अनुसार, सिम्मी एंटी-सबोटेज चैकिंग में मदद करती है। सिम्मी के लंबे समय बाद ड्यूटी पर आने से टीम के चेहरे पर खुशी देखते ही बनती है। उसके आने से विभाग में सभी लोग इतने खुश हैं कि मिठाई बांटकर एक दूसरे को बधाई दी गई। सभी को उम्मीद है कि सिम्मी पहले की तरह अपनी जिम्मेदारी निभाएगी।
